L'idioma prencipal d'o país ye o kinyarwanda, charrau per quasi totz os ruandeses. As prencipals luengas europeas mientres l'era colonial estioron l'alemán, encara que nunca s'amostró ni se fazió servir ampliament, y dimpués o francés, que estió introduciu per Belchica a partir de 1916 y siguió estando una luenga oficial y ampliament charrada dimpués d'a independencia en 1962. Tamién se charraba holandés. A tornada d'os refuchiaus ruandeses de fabla anglesa en o decenio de 1990 anyadió una nueva dimensión a la diversidat lingüistica d'o país. Lo kinyarwanda, l'anglés, o francés y o swahili son totz idiomas oficials. Lo kinyarwanda ye l'idioma nacional, mientres que l'anglés ye o meyo prencipal d'instrucción en a educación secundaria y terciaria. Beluns tamién charran swahili, a luenga franca d'a Comunidat d'Africa Oriental, como segundo idioma, en particular os refuchiaus que tornoron d'Uganda, Kenia, Tanzania y a Republica Democratica d'o Congo, y aquells que viven a lo largo d'a buega con a Republica Democratica d'o Congo. En 2015, o swahili s'introdució como asignatura obligatoria en as escuelas secundarias. Os habitants d'a isla Nkombo de Ruanda charran mashi, un idioma estreitament relacionau con o kinyarwanda.